Správa

o plnení úloh vyplývajúcich z koncepcie organizácie a rozvoja integrovaného záchranného systému do roku 2010

1)	Úvod

Koncepcia organizácie a rozvoja integrovaného záchranného systému do roku 2010  (ďalej len „koncepcia“) schválená uznesením vlády Slovenskej republiky   č. 103 z 8. februára 2006 vo svojich zámeroch do konca roku 2007 stanovila Ministerstvu vnútra Slovenskej republiky (ďalej len „ministerstvo“) a Ministerstvu zdravotníctva Slovenskej republiky úlohu dobudovať jednotnú štruktúru integrovaného záchranného systému a jeho plynulý rozvoj vo dvoch etapách, a to do roku 2007 a 2010. V prvej etape bolo stanovené ukončiť budovanie koordinačných stredísk integrovaného záchranného systému (ďalej len „koordinačné stredisko“) a  komunikačnej a informačnej infraštruktúry. V druhej etape bude kladený dôraz na zdokonaľovanie výkonu činnosti koordinačných stredísk a skvalitňovanie komunikačnej a informačnej infraštruktúry.

2)	Dobudovanie štrukturálnych a organizačných väzieb integrovaného záchranného systému 
Integrovaný záchranný systém je budovaný v súlade so zákonom č. 129/2002 Z. z. o integrovanom záchrannom systéme v znení neskorších predpisov (ďalej len „zákon“). Za obdobie od nadobudnutia účinnosti zákona boli na krajských úradoch (od 1. októbra 2007  obvodné úrady v sídle kraja) zriadené a personálne zabezpečené koordinačné strediská ako hlavný organizačný prvok integrovaného záchranného systému. 
Dobudovanie štrukturálnych a organizačných väzieb integrovaného záchranného systému v krajoch bolo riešené vo vzájomnej súčinnosti medzi krajskými úradmi a záchrannými zložkami. Prioritou v tejto oblasti bolo zabezpečiť organizáciu záchrannej zdravotnej služby zriadením a vybudovaním operačných stredísk tiesňového volania záchrannej zdravotnej služby  v zmysle zákona č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov a vydanie povolení na prevádzkovanie ambulancií záchrannej zdravotnej služby poskytovateľom zdravotnej starostlivosti (ďalej len "poskytovateľ záchrannej zdravotnej služby") v zmysle zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ich začlenenie do štrukturálneho usporiadania integrovaného záchranného systému. V súlade s uvedeným bolo k 31.decembru 2006 na základe výberových konaní vydaných 264 povolení na prevádzku ambulancie záchrannej zdravotnej služby v stanici záchrannej zdravotnej služby, na základe ktorých príslušní poskytovatelia zabezpečujú záchrannú zdravotnú službu. V kontexte potrieb  integrovaného záchranného systému a záchrannej zdravotnej služby bolo aj zriadenie ôsmich  operačných stredísk záchrannej zdravotnej služby ako súčasť koordinačných stredísk. Uvedená organizačná zmena výrazne prispela k zlepšeniu činnosti koordinačných stredísk, čo sa prejavilo najmä pri príjme tiesňového volania a v zlepšení  vzájomnej komunikácie operátorov pri riešení spoločných úloh pri poskytovaní pomoci v tiesni. Naopak zrušenie krajských úradov funkčnosť integrovaného záchranného systému, respektíve činnosť koordinačných stredísk neovplyvní. Ich činnosť zostala v plnom rozsahu zachovaná a ich  kompetencie, v súlade s článkom XVI zákona č. 335/2007 Z. z., ktorým sa menia niektoré zákony v súvislosti so zrušením krajských úradov, boli prenesené pod právomoc obvodných úradov v sídle kraja.
Dobudovanie organizačnej štruktúry integrovaného záchranného systému  bolo zamerané na využitie potenciálu ostatných záchranných zložiek, ako aj iných právnických osôb a fyzických osôb, ktorých predmetom činnosti je poskytovanie pomoci pri ochrane života, zdravia a majetku. Ich výber  bol orientovaný na subjekty, ktoré svojím personálnym a materiálnym vybavením sú schopné poskytovať podporu základným záchranným zložkám, alebo vykonávať špecializované odborné činnosti. 
V súčasnosti sú do organizačnej štruktúry integrovaného  záchranného systému zahrnuté základné záchranné zložky  a ich súčasti, medzi ktoré sú zaradené Hasičský a záchranný zbor, poskytovatelia záchrannej zdravotnej služby,  kontrolné chemické laboratóriá civilnej ochrany, Horská záchranná služba, Banská záchranná služba a Policajný zbor, ktorý má v zmysle zákona osobitný štatút.
Okrem uvedených subjektov, v integrovanom záchrannom systéme pôsobia ako ostatné záchranné zložky vytypované súčasti ozbrojených síl Slovenskej republiky, obecné (mestské) hasičské zbory, závodné hasičské útvary, závodné hasičské zbory, pracoviská vykonávajúce štátny dozor alebo činnosti podľa osobitných predpisov  napríklad Úrad jadrového dozoru Slovenskej republiky, Národné toxikologické a informačné centrum, Štátna veterinárna a potravinová správa, úrady životného prostredia, Slovenská inšpekcia životného prostredia, Slovenský hydrometeorologický ústav, Slovenský vodohospodársky podnik, Slovenská akadémia vied. Ďalej sú sem zaradené jednotky civilnej ochrany, obecná polícia, útvary Železničnej polície, Slovenský červený kríž a iné právnické osoby a fyzické osoby  napríklad poruchové služby energetiky, súkromné záchranné služby,  letiská, colnice a i. Celkom v integrovanom záchrannom systéme v súčasnosti pôsobí 3862 subjektov a ich súčastí.

3.	Budovanie komunikačnej a informačnej infraštruktúry integrovaného záchranného systému  
Dobudovanie komunikačnej a informačnej infraštruktúry integrovaného záchranného systému je realizované v rovine dobudovania
a)	komunikačnej infraštruktúry integrovaného záchranného systému,
b)	koordinačných stredísk a operačných stredísk ich  doplnením o hardvér a softvér pre podporu riadenia a spracovania informácií v integrovanom záchrannom systéme.
Dobudovanie komunikačnej a informačnej  infraštruktúry integrovaného záchranného systému  je uskutočňované v súlade so zmluvou o dielo uzatvorenou 4. júla 2006 medzi ministerstvom  a  spoločnosťou Ericsson Slovakia, spol. s  r. o. (ďalej len „zmluva“). Predmetom zmluvy je „Dobudovanie systému podpory riadenia a spracovania informácií v komunikačnej a informačnej infraštruktúre integrovaného záchranného systému“ (ďalej len „systém podpory“). Dobudovanie systému podpory  je v zmysle zmluvy rozdelené na dve etapy a v plnom rozsahu akceptuje požiadavky na integrovaný záchranný systém definované v koncepcii. Prvá etapa, ktorej cieľom je vytvoriť jednotný technický, organizačný a procesný rámec pre príjem a spracovanie tiesňového volania, zabezpečenie podpory riadenia záchranných zložiek a zabezpečenie prenosu informácií medzi koordinačnými strediskami, operačnými strediskami a základnými záchrannými zložkami pri poskytovaní pomoci v tiesni  mala byť ukončená v termíne do   30. júna 2007. Realizácia druhej etapy je plánovaná  na obdobie rokov 2008 až 2010.
Ukončenie prvej etapy nebolo do stanoveného termínu realizované. Toto bolo spôsobené pozastavením prác na dodaní diela zo strany spoločnosti Ericsson Slovakia, spol. s r. o.  Jedným z dôvodov bolo preverovanie dodržania  zákonného postupu pri verejnom obstarávaní rokovacím konaním bez zverejnenia na predmet diela na základe žiadosti o nápravu, ktorú podala obchodná spoločnosť PK Consulting, spol. s r. o. Výsledok preverenia nedal podnet na zrušenie zmluvy. Následkom toho sa práce na dodaní diela obnovili až koncom októbra 2006.
Ďalším z dôvodov bola nedostatočná stavebná pripravenosť priestorov koordinačných stredísk pre inštaláciu technológie systému podpory riadenia na krajských úradoch v Bratislave, Košiciach, Trenčíne a Žiline. Toto bolo spôsobené nepridelením jednorazových kapitálových  finančných prostriedkov  zo štátneho rozpočtu na rok 2007 v plánovanej výške 61 mil. Sk z dôvodu potreby dosiahnutia úspor v jeho výdavkovej časti. Financovanie stavebnej pripravenosti bolo následne zabezpečené  v súlade so zákonom 110/2007 Z. z, ktorým sa mení a dopĺňa zákon č. 381/2001 Z z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa dopĺňa zákon č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov z mimorozpočtových finančných prostriedkov získaných  z povinného odvodu vo výške 8% výberu z povinného zmluvného poistenia zodpovednosti za škodu spôsobenú prevádzkou motorového vozidla.  V kontexte s uvedeným boli k termínu 30. jún 2007  ukončené prípravné práce a stavebné úpravy na jednotlivých koordinačných strediskách. Zároveň bola v starostlivosti ministerstva vytvorená komunikačná sieť najmä na báze  doteraz používaných komunikačných systémov ministerstva, konkrétne na báze integrovanej digitálnej telekomunikačnej siete ministerstva  a  rádiokomunikačnej siete „SITNO“.  Takýmto spôsobom bolo vytvorené základné prenosové  prostredie a  zabezpečená konektivita medzi koordinačnými strediskami,  operačnými strediskami a základnými záchrannými zložkami. 
Základným a integrujúcim prvkom komunikačnej a informačnej infraštruktúry integrovaného záchranného systému je koordinačné stredisko. Jeho technické vybavenie v zmysle zmluvy predstavuje komplexný informačný systém pod názvom Coord Com^TM, ktorý je produktom švédskej spoločnosti Ericsson, prispôsobený špecifickým požiadavkám integrovaného záchranného systému v Slovenskej republike. Inštalovaný systém predstavuje riešenie komunikačného centra s integrovaným príjmom volaní a dispečingom. Systém Coord Com^TM integruje  funkcie pre telefonickú, rádiovú a  dátovú komunikáciu pri príjme a spracovaní tiesňového volania. Nasadenie uvedeného systému je realizované modernizáciou existujúcej siete Ericsson MD 110 využívanej v rámci ministerstva a obvodných  úradov v sídle kraja.  Inštalovaný systém Coord Com^TM  je implementovaný do integrovanej digitálnej telekomunikačnej siete ministerstva a digitálnej rádiovej siete SITNO. Z hľadiska používania geografických informačných systémov je nosným prvkom implementovaný geografický informačný systém  „CIPREGIS“, používaný v rámci miestnej štátnej správy.  Technológiu koordinačného strediska tvorí desať dispečerských pracovísk operátorov. Uvedený počet umožňuje činnosť pre 3 - krát 2 operátorov - zástupcov Hasičského a záchranného zboru, záchrannej zdravotnej služby a zamestnancov obvodných úradov v sídle kraja. Jedno dispečerské pracovisko je určené pre vedúceho zmeny. Ďalšie z voľných dispečerských pracovísk je určené pre zástupcu Policajného zboru pre výkon činnosti v období krízovej situácie. Zostávajúce dispečerské pracoviská tvoria zálohu pre prípad zvýšeného nárastu tiesňových volaní. Súčasťou koordinačného strediska je aj operačné stredisko záchrannej zdravotnej služby, ktorého činnosť je  zabezpečovaná logicky oddelenou technológiou podpory riadenia. Pre  činnosť operačného strediska záchrannej zdravotnej služby sú vyčlenené štyri dispečerské pracoviská.  Okrem uvedeného je koordinačné stredisko vybavené ďalšou technológiou ako je napríklad databázový, aplikačný, komunikačný a server geografického informačného systému. Komunikácia medzi koordinačnými strediskami a operačnými strediskami základných záchranných zložiek okrem operačných stredísk záchrannej zdravotnej služby, hasičskými stanicami, zásahovými strediskami Horskej záchrannej služby a  pracoviskami krízových štábov krajských úradov (od 1. októbra 2007 krízových štábov obvodných úradov v sídle kraja) je zabezpečovaná prostredníctvom terminálov. Terminály predstavujú koncové zariadenia umožňujúce najmä príjem a spracovanie informácií, správu zdrojov a aktualizáciu základných informácií o priebehu prác a činností v priebehu poskytovania pomoci v tiesni.
Do konca mesiaca  júl 2007 bola ukončená inštalácia technológie na báze systému Coord Com^TM na koordinačných strediskách, na školiacom  stredisku vo Vzdelávacom a technickom ústave krízového manažmentu a civilnej ochrany  v Slovenskej Ľupči a na operačných strediskách tiesňového volania záchrannej zdravotnej služby, Prezídia Hasičského a záchranného zboru, Prezídia Policajného zboru a sekcie krízového manažmentu a civilnej ochrany Ministerstva vnútra Slovenskej republiky, čo v celkovom počte predstavuje 122 dispečerských pracovísk. Obdobne bola ukončená aj inštalácia terminálov v celkovom počte 168. K termínu vypracovania správy nebola zrealizovaná inštalácia deviatich vzdialených terminálových pracovísk. Toto bolo spôsobené nezabezpečením telekomunikačného prepojenia zo strany spoločnosti Slovak Telecom, a s. Uvedené bude do spustenia ostrej prevádzky systému odstránené spoločnosťou Slovak Telecom, a. s. vybudovaním nových telekomunikačných liniek.   
Inštalované softvérové vybavenie systému Coord Com^TM  predstavuje kompletný balík softvérovej funkcionality, ktorá umožňuje operátorom záchranných zložiek zabezpečovať príjem tiesňového volania, vysielanie súčastí záchranných zložiek na poskytovanie pomoci, poskytovanie potrebných informácií  pre riadenie a kontrolu činností záchranných zložiek prostredníctvom hlasového a dátového prenosu informácií. Základná aplikácia spracovania tiesňového volania je realizovaná  formou  protokolu tiesňového volania, ktorý obsahuje najmä miesto, čas vzniku a čas ohlásenia udalosti, identifikáciu volajúceho a jeho polohu. Pre potrebu riadenia činností a štatistických záznamov protokol obsahuje klasifikáciu udalosti so špecifikáciou potreby druhu poskytnutia pomoci v tiesni záchrannou zložkou, postup riešenia udalosti, vyslanie základnej záchrannej zložky na zásah (čas, sily a prostriedky), doplnkové informácie získané pri tiesňovom volaní (napr. potreba ďalších síl a prostriedkov), správu o riešení udalosti a čas opätovného dosiahnutia pohotovosti pre výkon poskytovania pomoci v tiesni. Identifikácia a lokalizácia volajúceho je uskutočňovaná v súlade so smernicou o univerzálnej službe pod číslom 2002/22/EC, ktorou Európska komisia  v roku 2002 stanovila členským štátom základné požiadavky pre príjem čísla tiesňového volania 112.  Podľa  nej spoločnosti T-Mobile Slovensko, a. s. a Orange, a. s. poskytujú pre koordinačné strediská lokalizáciu v režime, ktorý umožňuje lokalizáciu na vyžiadanie s odozvou do 2 až 4 sekúnd. Obdobný spôsob bude do začiatku spustenia ostrej prevádzky  zabezpečovaný i u spoločnosti Slovak Telecom, a. s.  Telefónica O2 Slovakia, s.r.o.“, vzhľadom na to, že ešte neprevádzkuje vlastnú sieť, bola vyzvaná na zabezpečenie lokalizácie svojich účastníkov prostredníctvom jej roamingového partnera T-Mobile Slovensko, a. s.  
Dobudovanie komunikačnej a informačnej infraštruktúry integrovaného záchranného systému si v jeho I. etape  vyžiada najmä 
a)	dokončiť naplnenie systému podpory  relevantnými dátami, základnými kontaktnými údajmi a informáciami o záchranných zložkách, akčnými plánmi, metodickými pokynmi, postupmi a inými pomocnými údajmi pre podporu riadenia činností pri poskytovaní pomoci, 
b)	uskutočniť skúšobnú prevádzku a overenie funkčnosti inštalovanej technológie systému podpory, 
c)	dokončiť zácvik a odbornú prípravu operátorov koordinačných stredísk a vzdialených terminálových pracovísk,
d)	vykonať akceptačné procedúry, zabezpečiť preklopenie systému podpory do ostrej prevádzky,
e)	vypracovať interné predpisy upravujúce činnosť koordinačných stredísk a operačných stredísk.
Dobudovanie systému podpory u koordinačných stredísk a operačných stredísk umožní predovšetkým efektívnu a pružnú koordináciu činností záchranných zložiek pri poskytovaní pomoci v tiesni. V oblasti príjmu a spracovania tiesňového volania sa očakáva jeho zefektívnenie a skrátenie. Klesne podiel verbálneho prenosu informácií a zvýši sa podiel dátového prenosu medzi koordinačnými strediskami a operačnými strediskami. Inštalovaná informačná podpora a geografický informačný systém svojou konfiguráciou znižuje pravdepodobnosť  vzniku nepresností a chýb v riadiacej a koordinačnej činnosti operátorov a v neposlednom rade  umožní skvalitnenie kontrolnej činnosti a vypracúvanie štatistických prehľadov. 

4.	Odborná príprava záchranných zložiek integrovaného záchranného systému
 Na účely zabezpečenia  odbornej prípravy záchranných zložiek pôsobiacich v integrovanom záchrannom systéme  bolo  v  pôsobnosti ministerstva vytvorené výcvikové stredisko odbornej prípravy integrovaného záchranného systému (ďalej len „výcvikové stredisko“). Výcvikové stredisko je zahrnuté do organizačnej štruktúry Vzdelávacieho a technického ústavu krízového manažmentu a civilnej ochrany v Slovenskej Ľupči. Na ten účel bolo  v jeho areáli zriadené školiace pracovisko, ktorého technické vybavenie vrátane informačnej podpory je identické so systémom podpory koordinačných stredísk a operačných stredísk. Školiace pracovisko je vybavené štyrmi dispečerskými pracoviskami a štyrmi terminálmi v operátorskej aplikácii pre školiaci režim a jedným dispečerským pracoviskom v operátorskej aplikácii – riadiace pracovisko učiteľa. Informačná podpora školiaceho pracoviska simuluje  výkon činnosti koordinačného strediska  a operačných stredísk. Nábeh činnosti výcvikového strediska je v kontexte s výstavbou systému podpory reálny až po overení funkčnosti inštalovanej technológie Coord Com^TM. 
V súčasnosti je zabezpečovaná odborná príprava operátorov koordinačných stredísk a operátorov terminálových pracovísk formou zácviku na koordinačných strediskách. Získanie praktických návykov pri obsluhe systému Coord Com^TM pri spracovávaní tiesňového volania na čísle tiesňového volania 112 bude priebežne  uskutočňované v období skúšobnej prevádzky. Táto predstavuje dočasný  spôsob prevádzky, kedy je možné zabezpečovať príjem tiesňového volania využívaním pôvodnej technológie a novoinštalovanej  technológie systému Coord Com^TM. Zácvik operátorov bude ukončený  uskutočnením  preverenia odbornej spôsobilosti.
Zabezpečenie odbornej prípravy si na  obdobie  do konca roka 2007 vyžiada najmä 
a)	naplniť systém podpory školiaceho pracoviska  údajmi  a informáciami o záchranných zložkách, simulovanými scenármi udalostí, akčnými plánmi, metodickými pokynmi, postupmi a inými pomocnými údajmi pre podporu riadenia činností pri poskytovaní pomoci, 
b)	vypracovať obsahovú náplň základnej a cyklickej odbornej prípravy operátorov pre výkon činnosti na koordinačnom stredisku a  na operačnom stredisku vrátane odbornej jazykovej prípravy,
c)	vypracovať obsahovú náplň výcvikového strediska a podklady pre získanie odbornej akreditácie.
Výcvikové stredisko bude v spolupráci s Ministerstvom  zdravotníctva Slovenskej republiky a  základnými záchrannými zložkami završovať aj informačnú a publikačnú činnosť súvisiacu s integrovaným záchranným systémom. 

5.	Finančné zabezpečenie a personálne zabezpečenie
Celková potreba finančných prostriedkov na zabezpečenie dobudovania I. etapy systému podpory  predstavuje sumu  vo výške 575 592 072,– Sk. Tieto finančné prostriedky sú hradené z mimorozpočtových finančných prostriedkov získaných  z povinného odvodu vo výške 8% výberu z povinného zmluvného  poistenia zodpovednosti za škodu spôsobenú prevádzkou motorového vozidla.  Priebežné finančné plnenie súvisiace s dobudovaním koordinačných stredísk a komunikačnej a informačnej infraštruktúry integrovaného záchranného systému v I. etape bolo k 31. 10. 2007 realizované vo výške 396 781 763, - Sk. Z celkovej potreby finančných prostriedkov cena diela v zmysle citovanej zmluvy predstavuje sumu  500 929 072,– Sk. Okrem úhrady ceny diela bolo potrebné z doteraz  pridelených mimorozpočtových finančných prostriedkov  zabezpečiť aj úhradu  prác súvisiacich so zabezpečením stavebnej pripravenosti priestorov koordinačných stredísk pre inštaláciu technológie systému podpory riadenia, ktorú obstarávali a realizovali krajské úrady, ako aj úhradu prác súvisiacu s vytvorením potrebného komunikačného prostredia v  sume        74 663 000,– Sk. Financovanie  týchto prác bolo pôvodne plánované  z finančných prostriedkov zo štátneho rozpočtu. Ich financovanie z mimorozpočtových finančných prostriedkov  umožnila úprava § 30 zákona č. 110/2007 Z. z., ktorým sa mení a dopĺňa zákon  č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa dopĺňa zákon č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. Úprava citovanej právnej normy umožnila využívať tieto mimorozpočtové finančné prostriedky na výstavbu a vybavenie koordinačných stredísk technickými prostriedkami a zároveň zúžila počet subjektov, ktorí ich môžu využívať v prospech poskytovania pomoci v cestnej doprave. Z uvedeného dôvodu nie je financovanie dobudovania operačných stredísk záchrannej zdravotnej služby, s výnimkou informačného systému Coord Com^TM, zabezpečované z  povinného odvodu vo výške 8% výberu                  z povinného zmluvného  poistenia zodpovednosti za škodu spôsobenú prevádzkou motorového vozidla.
Financovanie integrovaného záchranného systému si v časovom horizonte do roku 2010 vyžiada predovšetkým zabezpečenie výdavkov na technickú prevádzku koordinačných stredísk, údržbu a servis komunikačnej a informačnej infraštruktúry integrovaného záchranného systému v odhadovanej výške 115 miliónov Sk/rok. Uvedené výdavky budú hradené zo štátneho rozpočtu z rozpočtovej kapitoly ministerstva. Dobudovanie II. etapy systému podpory si v rokoch 2008 až 2010 vyžiada finančné prostriedky vo výške 266 451 000,- Sk, ktoré sa predpokladá uhrádzať, tak ako v I. etape, z mimorozpočtových finančných prostriedkov. 
Z hľadiska personálneho zabezpečenia činnosť koordinačných stredísk zabezpečuje cca 40 operátorov Hasičského a záchranného zboru, 105 operátorov pre plnenie úloh krízového riadenia a  civilnej ochrany a 285 operátorov  záchrannej zdravotnej služby, ktorí okrem iného zabezpečujú činnosť aj operačných stredísk záchrannej zdravotnej služby. Nižší počet operátorov Hasičského a záchranného zboru bude od roku 2008 vyriešený plánovaným zvýšením počtov príslušníkov  o 72 osôb. Uvedené počty operátorov vrátane zvýšenia počtov príslušníkov Hasičského a záchranného zboru umožňujú zabezpečiť činnosť koordinačných stredísk a operačných stredísk záchrannej zdravotnej služby z hľadiska príjmu a spracovania tiesňového volania. V súvislosti so zabezpečením prevádzky komunikačnej a informačnej infraštruktúry nie sú v súčasnosti  z hľadiska organizačnej štruktúry koordinačných stredísk   vytvorené miesta  pre osem  administrátorov systému Coord Com^TM v minimálnom počte jeden administrátor pre každé koordinačné stredisko. V súvislosti s uvedeným treba konštatovať, že pri vypísaní podmienok na štátnozamestnanecké miesto v platovej triede 7 nie je možné obsadenie takýchto miest zabezpečiť.
 
6.	Záver
Z hľadiska dosiahnutých výsledkov  je možné konštatovať, že dobudovaním jednotnej štruktúry integrovaného záchranného systému, jeho technickým dobudovaním v podobe inštalovania systému podpory boli v  prvej  etape do roku 2007 splnené predpoklady jeho rozvoja tak, ako boli navrhnuté v „Koncepcii organizácie a rozvoja integrovaného záchranného systému do roku 2010“. V súlade s uvedeným možno konštatovať, že koordinačné strediská využívaním systému podpory Coord Com^TM  budú od konca roka 2007 zabezpečovať svoju činnosť v plnom rozsahu, tak ako to ukladá zákon.
Využívanie inštalovanej technológie umožní zrýchlenie poskytnutia pomoci postihnutým, zlepšenie informačných tokov medzi záchranárskymi subjektmi integrovaného záchranného systému, efektívne využívanie potenciálnych zdrojov síl a prostriedkov použiteľných na poskytovanie pomoci a v neposlednom rade rýchlu a efektívnu informovanosť krízových  štábov pri  riešení krízových  situácií.  
Dokončením I. etapy komunikačnej a informačnej infraštruktúry integrovaného záchranného systému  sa vytvorili predpoklady na zvýšenie úrovne spoločenskej bezpečnosti v oblasti poskytovania pomoci v tiesni, a tým aj posilnenie vedomia spoločnosti a zvýšenie dôvery k záchranárskym subjektom.